הנרי כהן (רב)

הרב **הנרי כהן** (באנגלית: **Henry Cohen**; 7 באפריל 1863–12 ביוני 1952) היה רב, פעיל חברתי, חוקר והיסטוריון אשר כיהן בין השנים 1888–1949 כרב קהילת בני ישראל בעיר גלווסטון (Galveston) שבטקסס. כהן נתפס כדמות צבעונית בהיסטוריה היהודית בארצות הברית הודות לפועלו המשמעותי בתחומי החברה והצדקה.

## ראשית חייו
הנרי כהן נולד בלונדון אנגליה בשנת 1863, הבן צעיר מבין שבעת ילדיהם של דוד וג'וזפין כהן (Josephine& David C.Cohen), אשר היגרו לאנגליה ממזרח אירופה במהלך אמצע המאה ה-19. כהן למד בין השנים 1878–1881 בפנימייה יהודית באזור ווסט נורווד (West Norwood) הממוקם מזרחית ללונדון. במהלך תקופת לימודיו במוסד הכיר את ישראל זנגוויל שהפך לחברו הקרוב. בגיל חמש עשרה סיים את לימודיו התיכוניים והחל לעבוד בארגון הסיוע היהודי "Board of Guardian for the Relief of the Jewish poor" שם סייע להפצת תרומות בקרב נזקקים. במקביל החל ללמוד במכללה היהודית "בית הספר ללימודי יהדות של לונדון" בלונדון שם למד לימודי שפות, היסטוריה ועסק בתרגום התנ"ך וכתבי הקודש.

בשנת 1880, כשהוא בן שמונה עשר בלבד נסע לקייפטאון שבדרום אפריקה, אז אחת ממושבות הכתר הבריטי, שם עבד כמתרגם עבור הממשל הקולוניאלי ולמד אודות ההיסטוריה והניבים המקומיים.

בשנת 1883 שב כהן לאנגליה וכשנה לאחר מכן סיים את לימודיו והוסמך לרבנות. בתפקידו הראשון כרב מוסמך, שימש כהן כרב הקהילה היהודית הוותיקה בקינגסטון שבג'מייקה שם נחשף לתרבות העשירה של יהדות ספרד ופעל לגישור בין חברי הקהילה האשכנזים לאלו הספרדים.

## הגירה לארצות הברית
בשנת 1885 נענה כהן בחיוב להצעה לשמש כרב הקהילה הרפורמית בית ישראל (Beth Israel) בעיר וודוויל (Woodvill)  במדינת מיסיסיפי והיגר לארצות הברית.

### יהדות טקסס
בבחינת ההיסטוריה של יהדות טקסס נראה כי ראשוני המתיישבים היהודים הגיעו לטקסס בתקופת הכיבוש הספרדי, מרביתם ממוצא ספרדי צפון אפריקאי. עם סיום תקופת הכיבוש החלו להגיע לעבר שטחי טקסס מהגרים יהודים ממוצא מערב אירופאי (בעיקר מגרמניה).

לקראת העשור השמיני של המאה ה-19, עם תחילתו של גל הגירה מאסיבי לעבר ארצות הברית, הגיעו לאזור מהגרים יהודים ממוצא מזרח אירופאי (בעיקר משטחי האימפריה הרוסית). טקסס נתפסה בעיני הקהילות היהודיות במקום כארץ המובטחת, ארץ זבת חלב ודבש, בשל העובדה שבטקסס זכו היהודים בחירות, חופש תנועה וחופש פולחן. ברחבי המדינה התגבשו קהילות יהודיות, תחילה היו מרביתן קהילות בעלות אופי אורתודוקסי אשר הומרו בהמשך לקהילות רפורמיות. בית הכנסת הרפורמי העתיק ביותר נמצא בעיר גלווסטון המשויך לקהילת בני ישראל אשר הוקם בשנת 1868.

### יהדות העיר גלווסטון
ממוזער|מימין מבנה בית הכנסת קהילת "בני ישראל", גלווסטון טקסס. המבנה הוקם בשנת 1870, מהעתיקים מבתי הכנסת בטקסס. הרב הנרי כהן היה רב הקהילה בין השנים 1888–1950. המבנה נמכר בשנות ה-50 של המאה ה-20. משמאל מבנה המרכז הקהילתי על שם הנרי כהן
בשנת 1888 בעודו בן 25 בלבד עבר כהן לעיר גלווסטון שבמפרץ מקסיקו בטקסס שם השלים את תהליך התאזרחותו והפך לרב קהילת בני ישראל (B'nai Israel)  שמנתה באותם ימים כ-175 בתי אב.

גלווסטון של אמצע המאה ה-19 היה אזור תיירות ונקודת מסחר משגשג וחשוב. מיקומו האסטרטגי של הנמל סייע להתחזקות תעשיית מסחר ענפה אשר דרכו הועברו סחורות כותנה ופקאן.

מתוך 22,000 תושבים חיו בעיר כ-1000 יהודים, מרביתם השתייכו לקהילה הרפורמית בני ישראל. כהן שהושפע רבות מתקופת כהונתו כרב הקהילה היהודית ספרדית בג'מייקה שילב אלמנטים אשכנזיים וספרדיים בתפילות ובקטעי החזנות והפיוטים וביטא במידה רבה תפיסות ליבראליות מתקדמות ,.

בשנת 1889 נישא כהן למולי לוי (Mollie Levy) אשר עבדה לצדו וסייעה לו בפעילות קהילתית. לשניים נולדו שני ילדים, רות והארי.

כהן נתפס כמלומד גדול בענייני הדת ההלכה והתלמוד, הוא דיבר כעשר שפות שונות, כתב שירה, חקר ופרסם כתבים רבים. הוא ערך מחקרי שדה וראיין את צאצאיהם של ראשוני המתיישבים היהודים אותם תפס כחלוצים ותיעד את הדברים בכתב. מרבית מחקריו עסקו בהיסטוריה המפוארת של הקהילה היהודית בטקסס והוא נתפס כחוקר הראשון שחקר ותיעד נושא זה.

## פעילות חברתית
במהלך שנות פועלו לקח כהן חלק פעיל בארגון, ייזום ופיתוח תוכניות חינוכיות וחברתיות שפעלו לרווחת כלל המגזרים בחברה, יהודים ולא יהודים כאחד. פעילויות אלו הותירו מורשת עשירה ומכובדת שתרמה רבות לעיצוב תדמיתה החיובית של הקהילה היהודית בטקסס.

פריצתו לתודעה הציבורית קשורה גם כן לסופת הוריקן קשה אשר פקדה את גלווסטון בשנת 1900 והותירה את העיר חרבה. כאלפיים בתי אב נהרסו וכששת אלפים מתושבי העיר נהרגו. מדובר באחד מאסונות הטבע הקשים ביותר שפקדו את האזור באותם ימים. לנוכח ממדי האסון פעלו כהן וחברי קהילתו לסייע בשיקום העיר ותושביה תוך בנייה מחדש של תשתיות ובתים, שמירת סדר ויצירת ביטחון. פעילות זו יצרה הדים ברחבי ארצות הברית. כהן נתפס כאיש חסד וצדקה גם בקרב חוגים לא יהודים, לאור שיתוף הפעולה עם כומר קתולי מקומי בשם ג'יימס מרטין קירווין (James Marin Kirwin). חבירתם של השניים יצרה חברות הדוקה אשר ביטאה יותר מכל את הפתיחות שבדעותיו של כהן ואת קבלתו את האחר.

### תוכנית גלווסטון
כהן היגר לארצות הברית בשנת 1885 בתחילתו של גל הגירה מאסיבי מאירופה לארצות הברית אשר התקיים בין השנים 1874–1914. במהלך גל הגירה זה נקלטו בארצות הברית יותר משני מיליון מהגרים יהודים, בעיקר ממזרח אירופה, מרביתם בחרו להתיישב בערי החוף המזרחי – ניו יורק, בוסטון, בולטימור ופילדלפיה. למעלה מ-70% מהמהגרים היהודים בחרו להתיישב בניו יורק והתרכזו בעיקר באזור הלואר איסט סייד' אזור אשר אכלס קודם לכן קבוצות מהגרים אירים וגרמנים. הריכוז הרב של אוכלוסיית מהגרים יהודית באזור, הביא ליצירתן של "גטאות" צפופים בהם תנאי המחיה והדיור קשים ביותר. לצד העוני הרב, והאבטלה הגואה מחלות כמו דיזנטריה ושחפת התפתחו בשל תנאי תברואה ירודים. במהרה החלו להתפתח חששות בקרב הקהילה היהודית בארצות הברית כי מראות אלו עשויים להוביל להתחזקותן של תפיסות אנטישמיות ולשינויים לרעה במדיניות ההגירה האמריקאית. מכאן כי לקראת תחילת המאה ה-20 ולמול מראות אלו, החל כהן לגבש יחד עם הנדבן היהודי יעקב שיף את עיקרי תוכנית גלווסטון (Galveston movement)  במטרה להרחיב את אזורי ההגירה היהודית בארצות הברית על ידי ניתוב זרם המהגרים לעבר החופים הדרום מערביים כיעד הגירה חדש וכאלטרנטיבה לנמלים ההומים בחוף המזרחי. כהן ושיף ביקשו ליצור נתיב הגירה חדש החוצה את נהר המיסיסיפי שבדרום ואת הרי הרוקי שבמערב התיכון.

בין השנים 1907–1914 נקלטו דרך שערי נמל גלווסטון קרוב לעשרת אלפים מהגרים יהודים, שליש מכמות המהגרים שנקלטו בישוב היהודי בפלשתינה במהלך התקופה המקבילה. ואומנם מדובר בנתון מינורי בהשוואה לכמות היהודים שנקלטו דרך נמלי החוף המזרחי אבל להגירה דרך גלווסטון הייתה השפעה ישירה על הדמוגרפיה היהודית באזור מדינות דרום מערב ארצות הברית. עם הגעת האניות לנמל המתינו חברי הקהילה לקבל את פני המהגרים, סייעו להם במציאת עבודה, מגורים הולמים, אפשרויות תעסוקה וסיפקו כלים בסיסיים להסתגלות במדינה החדשה באמצעות לשכת המידע למהגרים יהודים ("The Jewish Immigrants Information Bureau") אשר הוקמה בשנת 1907 והופעלה בסמוך לנמל. בבחינת ההרכב הדמוגרפי של המהגרים לגלווסטון נראה כי מרביתם היו גברים רווקים בשנות העשרים לחייהם, לצד אחוז נמוך של גברים מעל גיל 44, משפחות או ילדים. ההגירה לגלווסטון נתפסה כהרפתקה מאתגרת וקשה בהשוואה להגירה לארץ ישראל או לחלופין לניו יורק בתקופה המקבילה.

במקרים רבים סייע כהן למהגרים ממוצא לא יהודי, כך למשל באחד המקרים פנה כהן באופן אישי לנשיא ארצות הברית ויליאם הווארד טאפט בבקשה למנוע את גירושו של מהגר ממוצא יווני אורתודוקסי.

### השפעות על מעמד חיילים יהודים בצבא האמריקאי
במהלך מלחמת העולם הראשונה, התגייס בנו של כהן לחיל המשלוח של ארצות הברית ונשלח לחזית הלחימה בצרפת. במהלך תקופה זו גילה כהן כי חיילים יהודים לא זכו לייצוג דתי בצבא האמריקאי, הוא פעל לשכנוע הקונגרס האמריקאי לספק בתי תפילה למשרתים היהודים בחיל הים, מאמץ שהושג לימים תחת הצעת החוק "Naval Chaplain Bill" ושימש בעצמו כרב צבאי.

### מאבק נגד הקלו קלאס קלאן
כהן וקירווין שיתפו פעולה גם במאבק המשותף נגד ארגון הקו קלוקס קלאן, בטקסס. הארגון שזכה לאהדה רבה בקרב התושבים הלבנים במדינה ביטא שנאת זרים שהופנתה בעיקר לשחורים, יהודים וקתולים. פעילותם באה לידי ביטוי בהפעלת פחד, טרור ואלימות. בשנת 1922 ביקשו חברי התא המקומי של הארגון בגלווסטון לקיים בעיר תהלוכה אך הודות למאמצי ההתנגדות של כהן וקירווין לא זכו חברי ארגון לקבל אישור משטרתי לצעוד ברחבי העיר. במידה רבה סייעה התנגדות זו בצמצום השפעת ארגון הקו קלוקס קלאן על דעת הקהל המקומית בגלווסטון בהשוואה להשפעתם בערים מקבילות ברחבי טקסס.

### מאבקים נוספים
בשנת 1926 הצטרף כהן לוועד מנהל בתי הסוהר של מדינת טקסס שם פעל במשך כשלושה עשורים ונאבק לשינוי חוקי הכליאה, לשיפור התנאים הפיזיים ושירותי הבריאות וכן מתן הכשרה מקצועית של אסירים במהלך ריצוי עונשם אומצו על ידי המדינה. במקביל הוא לקח חלק בדרישה להעלאת הגיל החוקי לקיום יחסי מין בטקסס מגיל 10 לגיל 18.

## לקראת סוף ימיו

לקאת שני העשורים האחרונים לחייו הוענקו לכהן תארים רבים, ביניהם:
* בשנת 1924 - תואר דוקטור במשפט יהודי מהיברו יוניון קולג'.
* בשנת 1928 - הוקירה קהילת בני ישראל את פועלו של הרב כהן בקריאת מבנה הקהילה החדש שהוקם על שמו " המרכז הקהילתי על שם הנרי כהן" ("Henry Cohen Community House")
* בשנת 1939 - תואר דוקטור של כבוד מטעם היברו יוניון קולג' – מכון למדעי היהדות (Hebrew Union College-Jewish Institute of Religion)
* בשנת 1948- תואר דוקטור של כבוד מהאוניברסיטה הנוצרית של טקסס (Texas Christian University).
הנשיא האמריקאי וודרו וילסון בין השנים 1913–1921 כינה את כהן : "האזרח מספר אחד של טקסס".

בשנת 1949 כשהוא בן 86, פרש כהן מתפקידו כרב קהילת בני ישראל אך המשיך לשרת את קהילתו עד יום מותו בשנת 1952. בהישמע דבר פטירתו הורדו הדגלים ביוסטון וגלווסטון לחצי התורן כאות הזדהות והוקרה לפעילותו הרבה.

ב-15 במאי 1955, כשלוש שנים לאחר מותו שודרה תוכנית טלוויזיונית בערוץ NBC אשר עסקה בהנצחת פעילותו. במהלך השידור נאמר על כהן:"In all the state of Texas from fort worth to San Anton there's not a man who hasn’t heard of Rabbi Henry Cohen".

## בין כתביו
בין השנים 1901–1906 כתב סדרת כתבות על טקסס במהדורות הראשונות של האנציקלופדיה היהודית.. רבים מכתביו נמצאים במרכז ההיסטורי בארקר (Barker Texas History Center) שבאוניברסיטת יוסטון, טקסס .

* Henry Cohen. "Settlement of the Jews in Texas", The American historical society, Johns Hopkins university press, no. 2, 1894
* Henry Cohen, ed. Talmudic Sayings: Selected and Arranged Under Appropriate Heads. Bloch, 1894.
* Cohen, Henry. "Henry Castro, Pioneer and Colonist." Publications of the American Jewish Historical Society 5,1897
* Henry Cohen, "The Jews in Texas" Publications of the American Jewish Historical Society 4,1896


## לקריאה נוספת
* גור אלרואי, "באיי הזהב מעבר לים- חיי המהגרים היהודים ב"לואר איסט סייד". **[[עת־מול]]** עיתון לתולדות ארץ ישראל ועם ישראל. 244 שבט תשע"ו, פברואר 2016. עמ' 15–18.

* Allan C. Brownfeld. Kindler of Souls: The Story of Rabbi Henry Cohen of Texas. The American council for Judaism, summer 2007
* Anne Nathan and Harry I. Cohen," The Man Who Stayed in Texas: The Life of Rabbi Henry Cohen" York, Pa. 1941
* Alroey, Gur. "Galveston and Palestine: Immigration and Ideology in the Early Twentieth Century." American Jewish Archives Journal 56.1 & 2 2004
* Bernard Marinbach. Galveston: Ellis Island of the west. University Stat of New York Press. 1983, AlbanyGerald Sorin. "Mutual Contempt, Mutual Benefit: The Strained Encounter between German and Eastern European Jews in America, 1880–1920." American Jewish History, Vol. 81, No. 1, Centennial Issue I Autumn 1993
* David G. McComb, Galveston: A History .Austin University of Texas Press, 1986
* Gur Alroey. "Galveston and Palestine: Immigration and Ideology in the Early Twentieth Century'" American Jewish Archives journal 56 2004
* Gary Dean Best. "Jacob H. Schiff's Galveston Movement: An Experiment in Immigrant Deflection 1907-1914" American Jewish Archives, Vol 30, April 1978.
* Hollace Eva Weiner. The Mixers: The Role of Rabbis Deep in the Heart of Texas. American Jewish History 85.3 1997
* Ronald A. Axelrod. "Rabbi Henry Cohen and the Galveston immigration Movement, 1907-1914" East Texas Historical Journal: Vol. 15: Iss. 1, Article 8.1977
* Ruthe Winegarten and Cathy Schechter, Deep in the Heart: The Lives and Legends of Texas Jews Austin: Eakin Press, 1990
* Stanley Dreyfus, Henry Cohen: Messenger of the Lord. New York: Bloch, 1963
* Kindler of Souls: Rabbi Henry Cohen of Texas, מאת Rabbi Henry Cohen, II, הוצאת University of Texas Press, 2,  2009


## קישורים חיצוניים

* 
* 
* 

* Rabbi Henry Cohen: Pioneer Rabbi of Galveston, and “Chief” Rabbi of Texas
* Congregation B'nai Israel
* "Archie McDonald on "Rabbi Henry Cohen
* Handbook of Texas Online Texas Journal of Education
* The American council for Judaism
* Galveston, Texas History & Heritage
* Jewish- American History Foundation
* James Martin Kirwin at the Texas state historical association


## הערות שוליים

קטגוריה:רבנים רפורמים אמריקאים
קטגוריה:רבנים אשכנזים
קטגוריה:מקבלי תואר דוקטור לשם כבוד מהיברו יוניון קולג'
קטגוריה:בוגרי בית הספר ללימודי יהדות של לונדון
קטגוריה:מהגרים מבריטניה לארצות הברית
קטגוריה:אמריקאים שנולדו ב-1863
קטגוריה:אמריקאים שנפטרו ב-1952